
Donaxyl 10 mg makšties tabletės
Dekvalinio chloridas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti. 
· Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų). 
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Donaxyl ir kam jis vartojamas 
2.	Kas žinotina prieš vartojant Donaxyl  
3.	Kaip vartoti Donaxyl
4.	Galimas šalutinis poveikis 
5.	Kaip laikyti Donaxyl
6.	Pakuotės turinys ir kita informacija


1.	Kas yra Donaxyl ir kam jis vartojamas

Dekvalinio chloridas, veiklioji Donaxyl medžiaga, priklauso priešinfekcinių ir antiseptinių vaistų grupei. Dekvalinio chloridas veiksmingas prieš makšties uždegimą sukeliančias bakterijas.

Donaxyl vartojamas bakterijų sukeltam makšties uždegimui gydyti.

Jis įstumiamas į makštį vietinei makšties infekcijai gydyti.


2.	Kas žinotina prieš vartojant Donaxyl  

Donaxyl vartoti negalima:
-	jeigu yra alergija veikliajai medžiagai dekvalinio chloridui arba bet kuriai pagalbinei šio vaisto medžiagai (jos išvardytos 6 skyriuje);
-	jeigu yra opelių makštyje arba kaklelyje;
-	jeigu dar nebuvo pirmųjų mėnesinių.

Įspėjimai iratsargumo priemonės 
Gydymo Donaxyl metu nerekomenduojama makšties praplovimui vartoti muilo ar kitų tam skirtų priemonių bei spermicidų.

Kaip ir visų makšties infekcijų atveju, vartojant Donaxyl lytinių santykių metu rekomenduojama naudoti apsaugos priemones.
Donaxyl nesumažina lateksinių prezervatyvų veiksmingumo.

Šis vaistas gali sumažinti nelateksinių prezervatyvų ar diafragmų veiksmingumą. Todėl po gydymo mažiausiai 12 valandų Jūs turite naudoti alternatyvias  apsaugos nuo nėštumo priemones.

Tam, kad dekvalinio chlorido poveikis naujagimiui būtų minimalus, nevartokite Donaxyl likus 12 valandų iki naujagimio gimimo. Kitokiu atveju praneškite apie tai gydytojui. 

Gausaus mėnesinių kraujavimo laikotarpiu gydymą reikia nutraukti ir po to vėl pratęsti.

Pasitarkite su gydytoju, jei pabaigus gydymą simptomai nepranyko arba atsinaujino.

Vaikų populiacija
Stokojama duomenų apie dekvalinio chlorido veiksmingumą ir saugumą jaunesniems kaip 18 metų vaikams.

Vyresnėms kaip 55 metų moterims
Stokojama duomenų apie dekvalinio chlorido veiksmingumą ir saugumą vyresnėms kaip 55 metų moterims.

Kiti vaistai ir Donaxyl 
Jeigu vartojate ar neseniai vartojote kitų vaistų, įskaitant įsigytus be recepto, arba dėl to nesate tikri, apie tai pasakykite gydytojui arba vaistininkui.

Nėštumas ir žindymo laikotarpis 
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku. 

Pasakykite gydytojui arba vaistininkui, jeigu žindote arba planuojate žindyti kūdikį.

Remiantis turima patirtimi bei turint omenyje, kad Donaxyl veikia vietiškai, nesitikima žalingo poveikio nėštumui ir (arba) naujagimiui ir žindomam kūdikiui. Nėštumo ir žindymo laikotarpiu Donaxyl vartotinas tik tuomet, jei tai neabejotinai būtina.

Prieš vartodama bet kurį vaistą, pasitarkite su gydytoju arba vaistininku.

Vairavimas ir mechanizmų valdymas
Nesitikima, jog Donaxyl galėtų turėti įtakos gebėjimui vairuoti ir valdyti mechanizmus. Tyrimų neatlikta.


3.	Kaip vartoti Donaxyl

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką. 

Rekomenduojama dozė yra viena makšties tabletė per parą 6 paras.

Vartojimo instrukcija
· Vartokite kiekvieną vakarą prieš miegą. 

· Prieš atverdamos lizdinę plokštelę, nusiplaukite rankas. 
· Atsigulkite ant nugaros ir šiek tiek sulenkite kojas per kelius. Įstumkite makšties tabletę giliai į makštį.

· Nutraukite gydymą, kuomet gausiai kraujuojate mėnesinių metu, ir vėl pratęskite joms pasibaigus.

· Per anksti nenutraukite gydymo, net jeigu nebėra jokio diskomforto (pvz., niežėjimo, isškyrų, blogo kvapo). Jei gydymas trunka mažiau nei 6 paras, simptomai gali atsinaujinti.

· Donaxyl sudėtyje yra medžiagų, kurios nevisiškai ištirpsta, todėl tabletės likučių retkarčiais gali atsirasti ant apatinių drabužių. Gydymo veiksmingumui tai neturi reikšmės. Tabletė neišteps Jūsų apatinių drabužių, tačiau Jūsų patogumui galite naudoti higieninius paketus ar įklotus. 

· Jeigu Jūsų makštis yra sausa, makšties tabletė gali neištirpti ir nepažeista pasišalinti iš makšties. To pasekmė - nepakankamai veiksmingas gydymas. Kad taip nenutiktų, prieš įstumiant makšties tabletę reikia sudrėkinti lašeliu vandens.  

Jei manote, kad Donaxyl veikia pernelyg stipriai arba pernelyg silpnai, pasitarkite su gydytoju.

Ką daryti pavartojus per didelę Donaxyl dozę?
Gydant didesnėmis paros dozėmis arba ilgiau, nei rekomenduojama, gali didėti makšties išopėjimo rizika.

Jei per apsirikimą pavartojote per daug makšties tablečių, pasitarkite su gydytoju.

Pamiršus pavartoti Dovaxyl
Negalima vartoti dvigubos dozės norint kompensuoti praleistą tabletę.

Nustojus vartoti Donaxyl 
Jei gydymas trunka mažiau nei 6 paras, liga gali atsinaujinti. Todėl per anksti nenutraukite gydymo, net jeigu nebėra jokio diskomforto (pvz., niežėjimo, isškyrų, blogo kvapo).

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.
Dauguma šalutinio poveikio reiškinių yra lengvi ir trumpalaikiai.

Kartais makšties infekcijos simptomai (niežėjimas, deginimo jutimas ir išskyros) gydymo pradžioje gali sustiprėti, prieš pradėdami silpnėti. Turite tęsti gydymą, tačiau tuo atveju, jei simptomai nesilpnėja, kaip galima greičiau kreipkitės į gydytoją.

Dažnas (gali pasireikšti rečiau kaip 1 iš 10 žmonių):
· išskyros iš makšties; makšties niežėjimas ar deginimo jutimas;
· grybelių sukelta makšties infekcija (pienligė).

Nedažnas (gali pasireikšti rečiau kaip 1 iš 100 žmonių):
· makšties kraujavimas, makšties skausmas;
· išorinių lyties organų ir makšties uždegimas (vaginitas);
· bakterinė vaginozė (makšties disbakteriozė);
· grybelinės odos infekcijos; 
· galvos skausmas;
· pykinimas.

Dažnis nežinomas (negali būti apskaičiuotas pagal turimus duomenis):
· makšties gleivinės išopėjimas, jei makšties gleivinė jau buvo pažeista prieš gydymą;
· gimdos kraujavimas;
· makšties paraudimas, makšties sausumas;
· šlapimo pūslės uždegimas (cistitas);
· alerginės reakcijos, pasireiškiančios išbėrimu, patinimu arba niežėjimu;
· karščiavimas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui arba slaugytojui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Donaxyl

Šį vaistą laikykite vaikams nepastebimoje ir nepasiekiamoje vietoje.

Šiam vaistui specialių laikymo sąlygų nereikia.

Ant dėžutės ir lizdinės plokštelės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Donaxyl sudėtis 
· Veiklioji medžiaga yra dekvalinio chloridas. 
· Kiekvienoje makšties tabletėje yra 10 mg dekvalinio chlorido. 
· Pagalbinės medžiagos yra laktozė monohidratas, mikrokristalinė celiuliozė ir magnio stearatas. 

Donaxyl išvaizda ir kiekis pakuotėje
Donaxyl makšties tabletės yra baltos arba beveik baltos, ovalios, abipus išgaubtos, maždaug 19 mm ilgio, 12 mm pločio ir 6,3 mm storio.
Makšties tabletės yra tiekiamos lizdinių plokštelių pakuotėje po 6 tabletes. 

Registruotojas ir gamintojas

Registruotojas
Gedeon Richter Plc.
Gyömrői út 19-21
1103 Budapest
Vengrija

Gamintojas
Haupt Pharma Amareg GmbH
Donaustaufer Strasse 378
Regensburg
93055
Vokietija

arba

Gedeon Richter Plc.
Gyömrői út 19-21
1103 Budapest
Vengrija

Jeigu apie šį vaistą norite sužinoti daugiau, kreipkitės į vietinį registruotojo atstovą.

Gedeon Richter Plc. atstovybė Lietuvoje
Maironio g. 23-3
Vilnius 
Tel. +370 5 268 53 92

Šis vaistas EEE valstybėse narėse registruotas tokiais pavadinimais:
Valstybės narės pavadinimas –Vaisto pavadinimas
Vokietija	- 	Fluomizin 10 mg Vaginaltabletten
Čekija	-	Naxyl 10 mg vaginálni tablety
Belgija	-	Fluomizin 10 mg tabletten voor vaginaal gebruik
		-	Fluomizin 10 mg comprimés vaginaux 
		-	Fluomizin 10 mg Vaginaltabletten 
Italija		-	Fluomizin 10 mg compresse vaginali
Luksemburgas	-	Fluomizin 10 mg comprimés vaginaux
Austrija	-	Fluomizin 10 mg Vaginaltabletten
Lenkija	-	Fluomizin 10 mg tabletki dopochwowe
Portugalija	-	Fluomizin 10 mg comprimidos vaginais
Slovakija	-	Fluomizin 10 mg vaginálne tablety 
Ispanija	-	Fluomizin 10 mg comprimidos vaginales
Suomija	-	Donaxyl 10 mg emötinpuikko, tabletti
Vengrija	-	Fluomizin 10 mg hüvelytabletta
Nyderlandai	-	Fluomizin 10 mg tabletten voor vaginaal gebruik
Norvegija	-	Donaxyl 10 mg vaginaltabletter
Švedija	-	Donaxyl 10 mg vaginaltabletter
Jungtinė Karalystė	-	Fluomizin 10 mg vaginal tablets
Estija		-	Donaxyl 10 mg vaginaalne tablett
Prancūzija	-	Fluomizin 10 mg comprimés vaginaux
Kroatija	-	Fluomizin 10 mg tablete za rodnicu
Lietuva	-	Donaxyl 10 mg makšties tabletės
Latvija	-	Donaxyl 10 mg vaginālās tabletes
Slovėnija	-	Fluomizin 10 mg vaginalne tablete


Šis pakuotės lapelis paskutinį kartą peržiūrėtas 2021-08-16.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

